SUBARU ตำนานรถดาวลูกไก่ 6 ดวง 66 ปี 6 แสนล้าน
หากพูดถึงแบรนด์รถจากประเทศญี่ปุ่น.. หลายคนคงนึกถึง TOYOTA และ HONDA  แต่ถ้าพูดถึงแบรนด์รถญี่ปุ่นที่มีความหมายลึกซึ้งที่สุด คงหนีไม่พ้น รถยี่ห้อ Subaru ที่สื่อความหมายมาจากดาวลูกไก่ 6 ดวง โดยมีความหมายที่ลึกซึ้งลงไปคือ การรวมเป็นหนึ่งเดียว  ปัจจุบัน Subaru ทำธุรกิจมา 66 ปี และมีมูลค่าบริษัทสูงถึง 6 แสนล้านบาท  แล้วทำไมโลโก้ Subaru ต้องมีดาว 6 ดวง และบริษัทถือกำเนิดขึ้นมาได้อย่างไร? ลงทุนแมนจะเล่าให้ฟัง
29 ส.ค. 2562

SUBARU ตำนานรถดาวลูกไก่ 6 ดวง 66 ปี 6 แสนล้าน / โดย ลงทุนแมน
หากพูดถึงแบรนด์รถจากประเทศญี่ปุ่น..
หลายคนคงนึกถึง TOYOTA และ HONDA
แต่ถ้าพูดถึงแบรนด์รถญี่ปุ่นที่มีความหมายลึกซึ้งที่สุด
คงหนีไม่พ้น รถยี่ห้อ Subaru ที่สื่อความหมายมาจากดาวลูกไก่ 6 ดวง
โดยมีความหมายที่ลึกซึ้งลงไปคือ การรวมเป็นหนึ่งเดียว
ปัจจุบัน Subaru ทำธุรกิจมา 66 ปี และมีมูลค่าบริษัทสูงถึง 6 แสนล้านบาท
แล้วทำไมโลโก้ Subaru ต้องมีดาว 6 ดวง
และบริษัทถือกำเนิดขึ้นมาได้อย่างไร?
ลงทุนแมนจะเล่าให้ฟัง
เรื่องราวของบริษัทแห่งนี้
ต้องย้อนกลับไปกว่า 104 ปีก่อน..
คุณ Chikuhei Nakajima ก่อตั้งบริษัท Fuji Heavy Industries เพื่อทำธุรกิจวิจัยอากาศยาน
ซึ่งภายหลังบริษัทกลายมาเป็นผู้ผลิตเครื่องบินในยุคสงครามโลกครั้งที่ 2
หลังสงครามโลก บริษัทได้ถูกรัฐบาลแยกธุรกิจออกมาเป็นบริษัทย่อย 12 แห่ง..
จนในปี 1953 บริษัท Fuji Heavy Industries และอีก 5 บริษัทย่อยที่แยกตัวออกมา
ได้กลับมาควบรวมกัน และเริ่มผลิตรถยนต์ Subaru ตั้งแต่นั้นเป็นต้นมา
สำหรับโลโก้แบรนด์ Subaru มาจากกลุ่มดาวลูกไก่
โดยดาวดวงใหญ่แทนบริษัท Fuji Heavy Industries
และดาวอีก 5 ดวงใช้แทนบริษัทย่อยที่ถูกควบรวม
ซึ่งหมายความถึงการรวมเป็นหนึ่งเดียว (Unite)
สำหรับรถยนต์รุ่นแรกภายใต้แบรนด์ Subaru
ถูกคิดค้นขึ้นในปี 1954 ในรุ่น Subaru 1500 ซึ่งเป็นรถยนต์ซีดานรุ่นแรก
และรุ่นที่โด่งดังตามมาก็คือ Subaru 360 โดยเป็นรถขนาดเล็กน่ารัก ซึ่งอยู่ในหมวดรถญี่ปุ่นที่มีเครื่องยนต์ขนาด 360 ซีซี (Kei Car)
จนปัจจุบัน บริษัท Fuji Heavy Industries ได้ปรับโครงสร้างและเปลี่ยนชื่อเป็น Subaru Corporation ได้ผลิตรถยนต์รวมถึงเป็นเจ้าของนวัตกรรม และเทคโนโลยีหลายอย่าง ไม่ว่าจะเป็น
เครื่องยนต์บ๊อกเซอร์ (Boxer Engine) ซึ่งเปรียบเหมือนหัวใจของรถ Subaru ทุกรุ่น
ที่มีจุดเด่นหลักๆ คือ จุดศูนย์ถ่วงอยู่ในระดับต่ำกว่าเครื่องยนต์แบบอื่นๆ
ส่งผลให้รถยนต์มีประสิทธิภาพในการทรงตัวสูง และแรงสั่นสะเทือนที่เกิดจากการทำงานของลูกสูบในแนวนอนน้อยกว่าเครื่องยนต์ประเภทอื่นๆ
นอกจากนี้ Subaru ยังมีนวัตกรรมระบบขับเคลื่อนสี่ล้อแบบสมมาตร (Symmetrical All-Wheel Drive)
ซึ่งถือเป็นเอกลักษณ์ที่โด่งดัง และทำให้ Subaru สามารถชนะการแข่งขันในระดับโลกอย่างมากมาย
โดยการทำงานของระบบ SAWD นี้จะกระจายกำลังไปยังล้อทั้ง 4 ตลอดเวลา
ระบบดังกล่าวจะช่วยให้การยึดเกาะถนนอยู่ในระดับสูงสุดในทุกสภาวะ และทุกสภาพถนน
ทำให้การควบคุมรถเป็นไปอย่างง่ายดายและมีประสิทธิภาพ
และยังรวมไปถึงโครงสร้างตัวถังแบบใหม่ และระบบ EyeSight ที่เป็นเทคโนโลยีเพื่อความปลอดภัย
ทั้งหมดนี้ทำให้รถยนต์ Subaru มีจุดเด่นที่ช่วยสร้างความแตกต่างจากรถยนต์แบรนด์อื่นๆ และกลายมาเป็นหนึ่งตัวเลือกที่น่าสนใจสำหรับหลายคน
แล้วปัจจุบัน Subaru ขายดีขนาดไหน?
ปี 2018 รายได้ 9.18 แสนล้านบาท กำไร 4.3 หมื่นล้านบาท โดยเป็นสัดส่วนรายได้มาจาก
ธุรกิจยานยนต์ 95%
ธุรกิจอากาศยาน 4%
และอื่นๆ อีก 1%
ด้านธุรกิจอากาศยานของ Subaru ล่าสุดได้เปิดตัวเฮลิคอปเตอร์ Subaru Bell 412EPX โดยเริ่มส่งมอบให้หน่วยงานด้านความปลอดภัยของญี่ปุ่น (Japanese National Police Agency) ซึ่งเริ่มใช้ในปี 2019
และรู้หรือไม่ว่า.. Subaru ยังลงทุนในการวิจัยและพัฒนากว่า 3 หมื่นล้านบาท ทุกปี
ซึ่งการลงทุนเหล่านี้จะกลายเป็นนวัตกรรมของบริษัท
ที่จะทำให้รถยนต์ Subaru โดดเด่นไม่แพ้แบรนด์อื่นๆ..
ไม่แน่ว่าในอนาคต หากเราอยากจะได้รถยนต์รุ่นใหม่ที่ตอบโจทย์
การใช้งาน และ เป็นเจ้าของนวัตกรรมที่โดดเด่น
แบรนด์รถยนต์ Subaru อาจจะเป็นคำตอบที่เราหามานาน ก็เป็นได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-